***Бастауыш - білімнің бұлағы, тәлімнің бастауы***

Бастауыш - бала бойына, ойы мен санасына білім атаулының негізін алғаш құятын, білік пен дағдының іргетасын қалайтын білім берудің бастапқы баспалдағы! Бастауыштағы оқыту мен тәрбиелеу үрдісін тікелей алға жылжытушы күш – ол бастауыш сынып мұғалімі! Ал алдындағы шәкіртінің сапалы білімді терең меңгеруі ұстазының жаңа заманға лайық инновацияшыл-жаңашылдығына, педагогикалық шеберлігінің жоғары деңгейде болуына тікелей байланысты екендігі сөзсіз! Педагог білім беріп қана қоймай тағылымды тәрбиесіменен бастауыш сынып білімгерінің жүрегіне ізгіліктің нұрын құяды. Ұрпақ бойына ұлағаттылық ұрығын себер игілікті іс-шара Мамай орта мектебінде өткізілді. Қаңтар айының он алтысы мен жиырма жетісі аралығында ***«Білімнің іргетасы – бастауыш мектеп»*** тақырыбында бастауыш сыныптар онкүндігінің өткізілуіне бастауыш сынып мұғалімдері бірлестігінің жетекшісі Ахметқалиева Қарлығаш Жексенбайқызы жетекшілік етіп, ұйымдастырды.

Онкүндік жоспарына сәйкес әр күн сайын бастауыш сынып мұғалімдері мен пән мұғалімдері, мектеп психологі алуан түрлі сайыстар мен жарыстар арқылы оқушыларды бастауыш білімге құштарландырды. Оқушылар әрбір сайысқа мұқият дайындықпен, қызыға да құштарлана кірісті. Онкүндік аясында төмендегідей іс-шаралар өткізілді:

* ***«Сиқырлы қалам»* *көркем жазу сайысы*** *//1-4-сыныптар аралығында/ өткізген қазақ тілі пәнінің мұғалімі Қойшыбай Е., жеңімпаздар: 1-орын – Қайруллина А. (3-сынып), Қапаров Н. (2-сынып), 2-орын – Ермұрат А. (1-сынып), 3-орын – Сентябрьұлы Қ. (4-сынып) /;*
* ***«Білекті бірді, білімді мыңды жығар»(сайыс)*** */өткізген математика пәнінің мұғалімі Біржанова М. О., топтық жарыстың жеңімпаздары 2-сынып оқушылары/;*
* ***«Әдептілік әліппесі» интеллектуалдық жарысы*** */өткізген 1-сынып мұғалімі Ахметқалиева Қ. Ж., жеңімпаздар «Ханшатыр» құрама тобы/;*
* ***«Менің сүйікті ертегі кейіпкерлерім»*** ***/аппликация жасау сайысы/,*** */өткізген еңбек пәнінің мұғалімі Құсайынова Г. Т. жеңімпаздар: бастауыш сынып оқушыларынан құралған «Сұңқар» тобы/, (Құсайынова Гүлизат Төлешқызы бастауыш сынып оқушыларының еңбек пәнінен жасаған үздік жұмыстарының көрмесін де ұйымдастырды);*
* ***«Көңіл-күй шаттығы»******(топтық психологиялық тренинг-сайыс),*** */ұйымдастырып өткізген мектеп психологі Нұржанова К. С.,/*
* ***«Дені сау ұрпақ -жарқын болашақ»******(салауатты өмір салтын дәріптеуге арналған спорттық жарыс),*** */өткізген мектеп жанындағы «Аққу» шағын орталығының тәрбиешісі Минан Е., жеңімпаздар: бастауыш сынып оқушыларынан құралған «Достар» тобы/;*
* ***«Біздің болашақтағы жеріміз» /қылқаламмен сурет салу шеберлерінің көрмесі/,*** */ұйымдастырған мектепалды даярлық сыныбының мұғалімі Шабарова С. Қ., /;*
* ***«Менің сүйікті кітабым» (дөңгелек үстел және мәнерлеп оқу, сурет салу сайысы),*** */ұйымдастырып өткізген мектеп кітапханашысы Біржанова Қ. Т., жеңімпаздар: Қайруллина А. /мәнерлеп оқудан, 3-сынып/, Фахрутдинова И. («Ең үздік суретші» аталымы бойынша, 4-сынып), Жексенбай А. («Ең үздік оқырман» аталымы бойынша), 2-сынып/;*

Онкүндіктің қорытынды-нәтижесі шығарылып, жеңімпаздар

салтанатты түрде мақтау қағаздарымен, сыйлықтармен марапатталды.

Бүгінгі білім беру мен оқытуға заманның өзі қойып отырған басты талап – оқушыларға білімді игертіп қоймай, білгенін іс жүзіне асыра алатын, талантты да талапты, алған бетінен қайтпайтын қайсар да табанды, қолына алған ісін тындырмай тынбайтын, мәдениетті, адамгершілігі мол, ұлтжанды, отансүйгіш, нағыз өз ісінің шеберлерін тәрбиелеу екендігі даусыз! Қазақ елінің ертеңі үшін бүгінгі ұрпақты тәрбиелеу – ұстаздар қауымына аманат! «Адам ұрпағымен мың жасайды» - дейді халқымыз. Ұрпақ жалғастығымен адамзат баласы мың емес миллиондаған жылдар жасап келеді. Егеменді еліміздің тірегі - білімді ұрпақ. Ендеше, тәуелсіз еліміздің тұғырын биік ұстар ұл-қыздарымыздың бойына тағылымды тәрбие дарыта білейік!

Бастауыш сынып мұғалімі

Біржанова Махаббат Оралбайқызы

